Лято (Христо Смирненски)
Дни на огнени горещници
палят столичния град, 
бягат всички тлъсти грешници 
из курортите на хлад. 

Там стозвучното веселие 
смешен танец ще извий, 
гастрономното безделие - 
дверите си ще разкрий! 

Колко блудкави романчета 
лятото ще съчетай, 
колко Мичета и Анчета 
пошлостта ще увенчай. 

А под снопите жътварите 
ще привеждат морен стан, 
за да пълнят пак хамбарите 
на безделнишката сган... 

Легнал в хладната бирария, 
патриот опиянен, 
хубостите на България 
ще прославя по цял ден. 

Дни на огнени горещници 
палят столичния град. 
Бягат угоени грешници 
по курортите на хлад.

Стихотворения на Христо Смирненски